b'\n_START_ARTICLE_\nLigursko morje\n_START_PARAGRAPH_\nLig\xc3\xbarsko morje (latinsko Mare Ligusticum, italijansko Mare Ligure, francosko Mer Ligurienne) je del Sredozemskega morja, ki je na severu omejen s Francosko riviero in Ligurijo na celini, na jugu pa z otokoma Korzika in Elba, mimo katerih preide v Tirensko morje. Proti jugozahodu se odpira v zahodno Sredozemsko morje; na tem mestu dose\xc5\xbee tudi najve\xc4\x8djo globino 2688 m. Severni del Ligurskega morja predstavlja Genovski zaliv._NEWLINE_Glavna pristani\xc5\xa1\xc4\x8da v Ligurskem morju so Genova, La Spezia in Livorno na italijanski obali.'